Koordinatės: 54°51′00″ š. pl. 23°54′23″ r. ilg.﻿ / ﻿54.85000°š. pl. 23.90639°r. ilg.﻿ / 54.85000; 23.90639

| III Kauno fortas |
| --- |
| Forto statiniai |
| Vieta | Kaunas, Lietuva |
| Statusas | pastatytas |
| Statybų pabaiga | 1888 m. |
| Paskirtis | fortas |
| Plotas | 148 700 m² |

**III Kauno fortas** – Kauno tvirtovės dalis Seniavoje, prie buvusio tvirtovės kelio (dabar Titnago g. 43), į pietus nuo Fredos. Kultūros vertybių registre – nuo 2002 m. unikalus kodas – 26352.

Forto teritorijoje šikšnosparniams apsaugoti įsteigtas Naujosios Fredos teriologinis draustinis.

Istorija
--------

Fortas pastatytas 1887–1888 m. rekonstruotas 1893–1898 m. ir 1908 m. Pirmojo pasaulinio karo metais III fortas iš labiausiai apšaudytų Kauno tvirtovės fortų nukentėjo mažiausiai. Jame dar galima aptikti originalių įrangos detalių: laiptų, turėklų, langų rėmų, kt.

Geografija
----------

Tvirtovės objektas – simetrinės struktūros, penkiakampės formos, orientuotas į pietus. Išsidėstęs Sąnašos upelio slėnio pietinio šlaito viršutinėje terasoje. Fortas išlaikęs išraiškingas reljefo formas, deja, apaugusias sunkiai praeinamais brūzgynais. Teritorija į pietus ir rytus mažai urbanizuota, vakarinėje pusėje šliejasi eilė gyvenamųjų namų. Šiaurinė teritorijos dalis palyginti intensyviai urbanizuota. Gamtinį kraštovaizdį bei architektūros paveldo objekto įvaizdį darko teritorijoje stovintys masyvūs gamybiniai pastatai. Pastarieji užstoja patį fortą nuo Titnago g. Forto teritorija išlaikiusi jungtį su gamtiniu karkasu, Sąnašos upės slėniu.

Forto struktūra
---------------

III fortas, kaip ir I bei II fortai yra labai panašios konstrukcijos ir išplanavimo, statytas pagal tą patį Vyriausiosios inžinerinės valdybos patvirtintą 1879 m. tipinį projektą. Forto statiniai kazematuoti, užnugaryje įrengtos kareivinės. Suformuoti atskiri pylimai artilerijos (centrinėje dalyje) ir pėstininkų pozicijoms su aikštelėmis lengvosioms prieššturminėms patrankoms (forto priekinėje dalyje). Perimetrą juosia gynybinis griovys, kuriam apsaugoti įrengti užnugario kaponieriai, išlikusi nepakitusi esplanada. Forto apsaugai įrengta kontreskarpinė skliautinės konstrukcijos raudono mūro siena. Skliautinė konstrukcija ne tik leido sumažinti sienos storį, bet ir skaidant ją fragmentais, užtikrino, kad priešo atakos metu būtų pažeista kuo mažesnė sienos dalis. Kazematų fasadai sumūryti iš raudonų plytų ir papuošti carinei Rusijai būdingais dekoro elementais. Modernizuojant fortą, kai kurie kazematai ar jų fragmentai sustiprinti betonu.

* Įėjimas į fortą (pro įmonės vartus)Įėjimas į fortą (pro įmonės vartus)
* Forto stendasForto stendas
* Gamybos pastatų schemaGamybos pastatų schema
* Gamybiniai pastatai kaimynystėjeGamybiniai pastatai kaimynystėje
* Betoninis bokštelis – modernizavimo pasekmėBetoninis bokštelis – modernizavimo pasekmė
* Gynybinės sienos fragmentasGynybinės sienos fragmentas

Šaltiniai
---------

1. ↑  „Kauno tvirtovės 3-asis fortas". Lietuvos Respublikos kultūros vertybių registras. Nuoroda tikrinta 2014-11-07.

Nuorodos
--------

|  |  |
| --- | --- |
|  | **Vikiteka: III Kauno fortas** – vaizdinė ir garsinė medžiaga  |

* Kauno tvirtovė Archyvuota kopija 2008-09-20 iš Wayback Machine projekto.
* Kauno tvirtovės I-III fortai[neveikianti nuoroda]
* III fortas nuotraukose

|  |  |  |  |
| --- | --- | --- | --- |
| 

| Ž • A • RKauno tvirtovė |
| --- |
|  |
| 
I Kauno fortas | II Kauno fortas | III Kauno fortas | IV Kauno fortas | V Kauno fortas | VI Kauno fortas | VII Kauno fortas | VIII Kauno fortas | IX Kauno fortas | X Kauno fortas |

 |